Cofnodion cyfarfod y Cyngor Cymuned a gynhaliwyd yn y Ganolfan Gymuned ar 28 Chwefror, 2024.

**YN BRESENNOL** -Y Cynghorwyr Bryan Jones (Cadeirydd), Ian Jones, Huw Jones, Kevin Shenton, a David Taylor ynghyd â’r Clerc (John Roberts).

**1. YMDDIHEURIADAU** – Andy Mitchelmore, Iona Pierce, a Paul Evans. **2.** **DATGAN BUDDIANNAU** – Nid oedd buddiannau i’w datgan.  **3**. **COFNODION** – Cyflwynwyd cofnodion y cyfarfod a gynhaliwyd ar 31 Ionawr, 2024 a chadarnhawyd eu bod yn gywir. Trafodwyd y materion a oedd yn codi o’r cofnodion, fel a ganlyn:

**MATERION YN CODI O’R COFNODION** –

**4. Symiau Gohiriedig Sir Ddinbych** – yn unol â’r cais a wnaed yn y cyfarfod diwethaf, roedd copïau o’r canllawiau ar y Cynllun Symiau Gohiriedig Mannau Agored Cyhoeddus wedi’u dosbarthu gyda’r agenda. Roedd swm o £11,370.95 ar gael i ardal Cyngor Llangynhafal a nododd yr aelodau fod yn rhaid gwario’r swm hwn ar fannau agored cyhoeddus a fydd o fudd uniongyrchol i’r bobl leol neu i’r defnyddwyr.

Mae’r cyrff a gaiff wneud cais yn cynnwys grwpiau cymuned a gwirfoddol yn ogystal â’r cyngor cymuned. Gellir defnyddio’r arian i ddatblygu mannau agored newydd neu i wella darpariaeth bresennol, gan sicrhau bod mwy o bobl yn defnyddio’r safle.

Fel y nodwyd yn y cyfarfod diwethaf, mae’r arian wedi’u glustnodi ar gyfer yr ardal ac, os na chaiff ei wario yn ystod y cylch ceisiadau presennol, bydd yn cael ei drosglwyddo i’r cylch nesaf yn ddiweddarach eleni. Hyd yma, does dim ceisiadau wedi’u cyflwyno.

Cafodd y cynlluniau a nodwyd yn flaenorol eu trafod ymhellach, fel a ganlyn:

1. **Cysylltu’r Ardd Gymunedol ym Maes Hafal, Gellifor â’r prif gyflenwad dŵr**. Cafwyd amcan bris o £7,000.00 ar gyfer y gwaith. Yn ystod y drafodaeth ddilynol, nodwyd mai dim ond yn ystod cyfnodau sych y byddai angen dŵr ac y gellid darparu hyn drwy ddefnyddio bowser/tanc dŵr.

Cytunodd y Cynghorydd Ian Jones i ymchwilio i’r mater ymhellach a chael prisiau ar gyfer stand a thanc dŵr.

1. **Prynu cyfarpar codi sbwriel a chynwysyddion** – roedd yr ymchwiliadau i’r prosiect posibl hwn yn parhau a byddai’r Cynghorydd Andy Mitchelmore yn adrodd yn ôl.
2. **Prynu hysbysfyrddau cymunedol diogel rhag y tywydd** – cytunodd yr aelodau fod angen ymchwilio mwy i’r hysbysfyrddau amrywiol sydd ar y farchnad ar hyn o bryd ac a fyddai’n bosibl eu cynhyrchu’n lleol. Hysbysfyrddau derw, naill ai ag un ffenestr wydr neu â ffenestr wydr ynghyd â darn agored fyddai orau, a byddai angen 4 ohonynt i’w gosod yn Gellifor, Hendrerwydd, Cyffion a Plas yn Rhos.
3. **Prynu a gosod plac arbennig yn Hendrerwydd** i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd - holwyd y Gwasanaethau Cefn Gwlad ynghylch cynhyrchu placiau o’r fath, a’r gost, ond ni chafwyd ateb hyn yma.
4. **Prynu a gosod meinciau cymunedol newydd** – cytunwyd i ymchwilio i’r mathau o feinciau sydd ar gael ar y farchnad ar hyn o bryd.

**Y fainc gyferbyn ag Ysgol Gellifor -** nid oedd manylion y fainc arfaethedig wedi dod i law gan y teulu sydd am ei phrynu’n rhodd. Yn y cyfamser, roedd y fainc bresennol yn cael ei thrwsio. . **Y fainc ger Plas yn Rhos** - roedd cerbyd wedi difrodi’r fainc ger Plas yn Rhos ac nid oedd modd ei thrwsio. Cytunodd y Cynghorydd Bryan Jones i symud y fainc oddi ar y safle a chytunwyd i ymchwilio i’r posibilrwydd o symud y fainc o Comins i Plans yn Rhos.

**5. Materion priffyrdd - (i) Cynnal a chadw rheiliau ar ochor y ffordd** - nid oedd dim gwybodaeth ychwanegol wedi dod i law gan adran Briffyrdd Sir Ddinbych ynghylch y broblem hon, a oedd yn broblem drwy’r sir.

**(ii) Cyflwyno terfynau cyflymder yn Llangynhafal a Hendrerwydd** – roedd Adran Diogelwch Ffyrdd Sir Ddinbych yn awr yn ymchwilio i’r mater hwn.

**(iii) Arwydd “Dim Lorïau” ar waelod Hwylfa Fain –** gofynnwyd i’r adran Briffyrdd ddweud pa arwydd fyddai’r fwyaf effeithiol yn eu barn nhw i atal gyrwyr lorïau mawr rhag teithio ar hyd Hwylfa Fain. Hyd yma, nid oedd ymateb wedi dod i law.

**(iv) Cyflwr gwael y ffyrdd** – roedd staff cynnal a chadw ffyrdd o’r Adran Briffyrdd wedi ymweld â’r ardal ac roedd tyllau yn y ffordd rhwng Hendrerwydd a Cyffion ac ar gornel Bryn Onnen wedi’u llenwi. Fodd bynnag, roedd perygl y byddai’r tyllau’n ailymddangos gan nad oedd y gwaith trwsio’n cael ei ystyried yn barhaol. Cytunwyd i bwyso ar y Cyngor i roi wyneb newydd llawn ar y ddwy ffordd.

**(v) Peintio SLOW/ARAF ar gorneli Plas yn Rhos**  - o gofio bod rhai gyrwyr yn teithio mor gyflym ar y corneli ger Plas yn Rhos, cytunwyd i ofyn i’r Adran Briffyrdd beintio SLOW/ARAF ar y ffordd wrth ddynesu at y corneli o’r ddau gyfeiriad.

**6. Prosiect yr ardd gymunedol ym Maes Hafal** – cyflwynwyd adroddiadau ar y materion a ganlyn:

**(i) Y prif gyflenwad dŵr** – gweler 4(i) uchod.

**(ii)** **Roedd y** **grant o £500**, a oedd ar gael i’w wario ar flaenoriaethau’r Grŵp Prosiect, yn parhau i gael ei drafod mewn ymgynghoriad â Mrs Iola Quinn.

**(iii) Arwydd** – roedd y Cynghorydd Andy Mitchelmore yn ymchwilio i’r mater gyda’r ysgol.

**7. Llwybrau troed** - Llwybr 6.4 (rhwng Gellifor Farm a Comins) – holwyd yr Adran Briffyrdd ynghylch dargyfeirio’r darn hwn o’r llwybr oddi wrth fuarth y fferm.

Cafwyd ateb gan yr Adran Briffyrdd yn dweud fod angen gwneud gorchymyn o dan y Ddeddf Priffyrdd i ddargyfeirio’r llwybr dan sylw ac mai dim ond y tirfeddiannwr all wneud cais am orchymyn dargyfeirio swyddogol. Byddai angen i’r cynnig fod yn dderbyniol i’r Cyngor, a’r tirfeddiannwr fyddai’n gyfrifol am dalu’r costau gan gynnwys costau hysbysebu’n ddwyieithog a’r costau cyfreithiol a gweinyddol. Mae’r rhain yn cynyddu ac mae’r costau hysbysebu’n unig yn awr dros £2,000.00.

Er mai dyma oedd y ffordd ffurfiol o ddargyfeirio llwybr, roedd opsiwn anffurfiol hefyd; gallai’r tirfeddiannwr gadw’r llwybr presennol ar agor, a darparu llwybr caniataol arall i’r cyhoedd ei ddefnyddio hefyd. Unwaith eto, byddai’n rhaid i’r Cyngor fod yn fodlon bod y llwybr caniataol yn ddiogel, a bod rhinwedd iddi, a’r tirfeddiannwr fyddai’n gyfrifol am dalu’r costau. Gallai’r tirfeddiannwr newid neu gau’r llwybr unrhyw adeg ac nid fyddai angen gorchymyn i wneud hynny.

Trafodwyd y wybodaeth uchod a theimlai’r Aelodau y byddai’n anodd darparu llwybr caniataol arall yn yr achos hwn.

Penderfynwyd – nodi’r sefyllfa.

**8. Hyfforddiant ar ddefnyddio diffibriliwr** – roedd y Cynghorydd Kevin Shenton wedi trefnu i sesiynau hyfforddi gael eu cynnal yn y Ganolfan Gymuned ar 7 Chwefror 2024 ond bu’n rhaid eu canslo oherwydd salwch y person a oedd i gynnal yr hyfforddiant. Byddai dyddiad newydd yn cael ei drefnu maes o law.

**9. Plannu bylbiau blodau yn y gymuned** - Roedd y gwaith yn mynd rhagddo ac roedd y Cynghorydd Ian Jones yn parhau i ymchwilio i’r posibilrwydd o dacluso’r tir glas ar ymyl ffyrdd yn y gymuned yn gyffredinol.

**10. Y ffordd fynydd y tu hwnt i Eglwys Llangynhafal** - Wedi i gyflwr y ffordd ddirywio’n arw yn dilyn y stormydd a gafwyd yn ddiweddar, cysylltwyd â’r Adran Briffyrdd ynghylch ei thrwsio a’i hailagor, ond nid oedd ateb wedi dod i law hyd yma.

**11. Y cynnig i sefydlu Parc Cenedlaethol Gogledd-ddwyrain Cymru /Gwahoddiad i Sesiwn Wybodaeth** – nododd yr aelodau fod sesiwn ymgynghori wedi’i chynnal ar 22 Chwefror a bod y cynigion yn cael eu pwyso a’u mesur.

**12. Newid trefniadau casglu gwastraff cartrefi** – fel y soniwyd yn y cyfarfod diwethaf, roedd Sir Ddinbych yn newid trefniadau casglu gwastraff cartrefi o fis Mehefin 2024 ymlaen. Roedd rhagor o wybodaeth wedi dod i law ac roedd copïau wedi’u hanfon gyda’r agenda. Yn benodol, nodwyd y dyddiadau ar gyfer cyflenwi’r cynwysyddion gwastraff newydd i bob cartref.

**13. MATERION ARIANNOL – (i) Balans yn y banc ar hyn o bryd –** nododd yr Aelodau mai £7136.87 oedd y balans yng nghyfrif y Cyngor ar 29.12.203

**(ii) Ceisiadau am gymorth ariannol 2023/2024** - yn ystod y flwyddyn, roedd y Cyngor wedi cael nifer o geisiadau am gymorth ariannol, ac amlinellwyd y manylion yn y cyfarfod. **Penderfynwyd** - rhoi rhodd o £50.00 i bob un o’r canlynol:- (i) Urdd Gobaith Cymru. (ii) Ambiwlans Awyr Cymru. (iii) Hosbis St Kentigern. (iv) Ymatebwyr Cyntaf Cymunedol Sir Ddinbych.

**14. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru –** Nodwyd y cylchlythyr a’r digwyddiadau hyfforddi.

**(b) Coedwig Genedlaethol Cymru** – cyflwynwyd gwybodaeth am grantiau i greu coetiroedd bach newydd a fyddai’n cael eu rheoli ar y cyd â’r gymuned leol. Nodwyd y wybodaeth.

**15. DYDDIAD A THREFNIADAU’R CYFARFOD NESAF -** cytunwyd y byddai’r cyfarfod nesaf yn cael ei gynnal yn y Ganolfan Gymuned ar 27 Mawrth 2024 ac y byddai’n dechrau am 7.30pm.